Miciu lu sbirru - Wikipedia

# Miciu lu sbirru

### Di Wikipedia, l'enciclopedìa lìbbira.

Di “Miciu u sbirru” si cunta ca quann’era carusu e si rapìu lu bannu pô cuncorsu di vìggili urbani a Catania, prisintò dumanna, ma, pi causanza di la sò statura – ca la so autizza non arriva mancu a un metru e sissanta –, vinni scartatu e di tannu ristau fissatu.

Non potti èssiri vìggili… ma iddu lu fici lu stissu

Oggi, ca non è cchiù carusu, si vidi pocu, ma quarchi tempu fa, non c’era catanisi ca non lu canuscìa.

Si mittìa nta li ncroci principali dô centru dâ citati e diriggìa lu tràfficu.

E comu lu diriggìa bonu !

Canuscìa currettamenti tutti li mossi ca nzignàvanu ntâ scola dê vìggili, prima di spirimintari li simàfiri ; qualsiasi vìggili di Catania, si lu nzunnava d’èssiri accussì pirfettu.

Non sbagghiava na mossa. Non sulu li manu muvìa troppu beni, ma macari li gammi e li pedi: giravorta pirfetta dû propriu corpu pi furriàrisi nti l’àutru versu di lu ncrociu, isata di na gamma e corpu di taccu cu tantu di sgrusciu!

Era un piaciri a taliallu.

Quannu li màchini non scurrìanu a la giusta vilucità pi libbirari ‘n prescia lu ncrociu, iddu ci friscava… ma senza friscalettu: friscava cu la vucca.

Ntê lati di li ncroci, si furmàvanu crocchi di spacinnati, ca stàvanu macari menz’ura o n’ura, a talari miravigghiati e divirtuti comu diriggìa lu tràfficu “ Miciu u Sbiru “.

Estrattu di "http://scn.wikipedia.org../../../m/i/c/Miciu_lu_sbirru.html"

Catigurìi: Folklori | Pirsunaggi catanisi | Catania | Sicilia

##### Views

- artìculu
- discussioni
- Virsioni currenti

##### Attrova